Ды ўсё ж галоўным “цвіком праграмы” справядліва сталі прэм’еры — не толькі з разраду “ўпершыню ў Беларусі”, але і сусветныя. У ложы можна было праводзіць міжнародны сімпозіум, бо там сабраліся кампазітары з пяці краін, чые творы презентаваліся. Такі канцэнтраваны паказ найноўшай акадэмічнай музыкі дазваляў звярнуць увагу як на некаторыя агульныя рысы, так і на асаблівасці творчых індывідуальнасцяў кампазітараў. Яднала ўсіх папраўдзе піетэтнае стаўленне да эстэтычнага боку — прага да прыгажосці, тэмбравай выразнасці, заснаванай не на рознакаляровай пярэстасці, а на вытрыманасці стылю, разнастайнасці адценняў блізкіх фарбаў.